# Tvillingskjebner

| *Tvillingskjebner* |
| --- |
| orig. Dead Ringers |
| Generell informasjon |
| Genre | Drama, thriller |
| Utgivelsesår | 1988 |
| Nasjonalitet | Canada |
| Varighet | 115 min. |
| Språk | Engelsk |
| Bak kamera |
| Regi | David Cronenberg  |
| Manus | David Cronenberg, Norman Snider, Bari Wood  |
| Produsent(er) | David Cronenberg |
| Musikk | Howard Shore  |
| Foto | Peter Suschitzky  |
| Klipp | Ronald Sanders  |
| Foran kamera |
| Medvirkende | Jeremy Irons, Geneviève Bujold, David Cronenberg, David Hughes, Jill Hennessy, Shirley Douglas, Stephen Lack, Barbara Gordon, Jacqueline Hennessy  |
| Annen informasjon |
| Farve/s.hv | Farger |
| Filmselskap | Rank Organisation, Telefilm Canada, Morgan Creek Entertainment  |
|  |
| Premiere(r) | * 8. september 1988
* 9. februar 1989 (sted: Tyskland)
* 1988
 |
| Utmerkelser |
|  |
| Utmerkelser | * Canadian Screen Award for Best Screenplay (1989; vinner: Norman Snider, David Cronenberg)
* Los Angeles Film Critics Association Award for Best Director (1988; vinner: David Cronenberg)
* New York Film Critics Circle Award for Best Actor (1988; vinner: Jeremy Irons)
* Academy of Canadian Cinema and Television Award for Best Motion Picture (1989)
 |
| Eksterne lenker |
| IMDb
 |

Tvillingskjebner (originaltittel: *Dead Ringers*) er en canadisk drama-thriller fra 1988 regissert av David Cronenberg. Manuset er basert på Bari Wood og Jack Geaslands roman *Twins* fra 1977. Både manus og bok er forøvrig løst basert på skjebnen til det amerikanske tvillingparet Stewart og Cyril Marcus. Hovedrollen spilles av Jeremy Irons, som i denne filmen spiller dobbeltrollen som et enegget tvillingpar. En annen sentral rolle spilles av Geneviève Bujold.

*Tvillingskjebner* ble godt mottatt av filmkritikerne.

Den ble belønnet med hele 11 Genie Awards, blant annet for beste film, beste regi og beste mannlige hovedrolle. Den ble totalt belønnet med 22 priser, hvorav fire gikk til Jeremy Irons og syv til Cronenberg.

## Handling

Elliot og Beverly Mantle er to eneggede tvillinger og gynekologer som driver en suksessfull frukbarhetsklinikk i Toronto. De deler alt, også fremgang og praksis. Elliot er den mest aggressive og den med størst selvtillit av dem. Han innleder seksuelle forhold til flere av kvinnene som kommer til klinikken, men overlater dem til den mere sky og passive Beverly når han går lei av dem (uten at kvinnene oppdager forskjellen).

Alt endres når skuespillerinnen Claire kommer til klinikken for å få hjelp med sin infertilitet. Hun lider av en merkelig deformitet, og brødrene blir fascinerte av
tilfellet, i den grad at de finner opp et nytt gynekologisk instrument
som er tilpasset hennes problem. Som mange andre kvinner som har besøkt klinikken så forfører Elliot og Beverly henne. Beverly blir følelsesmessig knyttet til henne, men hun bryter forholdet når hun oppdager opplegget som de to har mellom seg. Under oppgjøret som følger blir både Beverly og Claire svært såret. Han er blitt forelsket i Claire og selv om han er lik sin bror utvendig så er hans indre adskillig mer følsomt. Beverly bestemmer seg for å forlate klinikken og broren, noe broren tar meget tungt. Rollene mellom de to tvillingene blir så snudd på hodet. Både Claire og brødrene havner etterhvert i et kaos av
narkotika, forvirring og galskap. Det får et tragisk utfall.

## Om filmen

### Produksjon

*Tvillingskjebner* ble innspilt i Toronto. Produksjonskostnadene var på $13 millioner.

### Tema og budskap

Filmen stiller mange skremmende spørsmål angående personlighet og individualisme. Separasjonsangst på flere plan er et ganske åpenbart tema i tvilling-sammenheng, og heller ikke noe totalt ukjent fenomen for mange andre. Dypere sett handler den om materiens degenerering, forfall og død - og behovet for kontroll over det biologiske.

Cronenberg har fokusert på temaer som moderne legevitenskap og frykten for det kroppslige i sine filmer. Innslaget av spesial-effekter er her redusert til fordel for en mer psykologisk orientering.

Den har flere likhetstrekk med Peter Greenaways dramakomedie *A Zed & Two Noughts* fra 1985.

### Anmelderne

Filmen ble godt mottatt av kritikerne. Den amerikanske filmanmelderen Roger Ebert gav den 2,5 av 4 stjerner.

Anmelderen i Dagbladet gav den terningkast fire, mens VG gav den to. Anmelderen i CINERAMA gav den terningkast fem i 2000 og skrev følgende: «Jeremy Irons spill er det beste ved Dead Ringers - ved siden av selve ideen. Irons skiller tvillingenes identitet tydelig fra hverandre, og selv om de ser helt like ut (Irons er jo den samme!), er det ikke noe problem å vite hvem som er hvem. Ikke før narkotikamisbruket aksellererer og forfallet nærmer seg totalt».

### Publikum

Den innbrakte drøyt $9 millioner på amerikanske kinoer.

## Rollebesetning

* Jeremy Irons — Beverly Mantle / Elliot Mantle
* Geneviève Bujold — Claire Niveau
* Heidi von Palleske — Cary
* Barbara Gordon — Danuta
* Shirley Douglas — Laura
* Stephen Lack — Anders Wolleck
* Nick Nichols — Leo
* Lynne Cormack — Arlene
* Damir Andrei — Birchall
* Miriam Newhouse — Mrs. Bookman
* Jill Hennessy — Mimsy
* Jacqueline Hennessy — Coral
* Jonathan and Nicholas Haley - Beverly Mantle / Elliot Mantle (som ung)

## Referanser

## Eksterne lenker

* (en) *Tvillingskjebner* på Internet Movie Database

* (no) *Tvillingskjebner* hos Filmweb

* (no) *Tvillingskjebner* hos Filmfront (arkivert versjon)

* (sv) *Tvillingskjebner* i Svensk Filmdatabas

* (da) *Tvillingskjebner* i Danmark Nationale Filminstitut

* (fr) *Tvillingskjebner* på Allociné

* (nl) *Tvillingskjebner* på MovieMeter

* (en) *Tvillingskjebner* på The Movie Database – film

* (en) *Tvillingskjebner* på American Film Institute

* (en) *Tvillingskjebner* på Rotten Tomatoes